بلیک اسکائی
چندن ساچ
من انچیں عہدے ءَ سفر کنانءُ اتکگاں
ہزار موسم اَنت منی، ہزار موسم اَنت
اے موسمانی موسم ءَ
من چنچو واب پُژ جتگ ءُ چم نز آؤرتگ اَنت
وت ءَ گوں وت نہ جیڑ اِتگ ءُگنگ بوتگاں
عزابیں عہدے ءِ مسافرانی کسہ ءَ مکن کہ واب بُن گرنت
چو پیریں مرغے ءَ ملور بنت
گوں آزمان ءِ چارگ ءَ جدائیانی موسمے رُدیت
اے آزمان ءَ چنچو کسہانی جون دیستگ اَنت
اِے آزمان برے چو پیرزالے ءَ وت ءَ گوں مانگیش اِتگ
کُجا من اتکگاں؟
اِے تُن پرچی ءَ نہ روت؟
زمین پرچی ءَ حبر نہ کنت پہ موسمانی ءَ گاری ءَ؟
اِے آزمان
برے چو شہ سوارے ءَ گوں زہم ءُ اسپراں
گوں سیاہیں بورے ءَ
شتگ پہ ناشناسیں جنگے ءَ
پدا نہ تَر اِتگ۔۔۔۔۔۔۔
اِے آزمان ہستیانی جنگلے
نہ بوتگیں بشارتے
اِے آزمان قیامتے
بَلے اِے قیامت ءِ ندارگانی باطن ءَ ہزار کسہ اَنت
اے کسہانی زندگی
من ءَ چو پیریں جِنے ءَ توار کنت
پدا چو شہمے ءَ گوزیتءُ گار بیت